मनरेगा की दैनिक मजदूरी 400 रुपए करने सहित विभिन्न मांगों को लेकर अखिल भारतीय खेत मजदूर यूनियन के नेतृत्व में गुरुवार को विभिन्न संगठनों के श्रमिकों ने विभिन्न मांगों को लेकर पंचायत समिति कार्यालय के समक्ष प्रदर्शन करते हुए कलेक्टर के नाम का ज्ञापन पंचायत समिति बीडीओ को सौंपा। इससे पूर्व माकपा नेता मनीराम मेघवाल, जनवादी महिला समिति की प्रदेशाध्यक्ष चंद्रकला वर्मा, पंचायत समिति की पूर्व उपप्रधान कमला मेघवाल, बसपा नेता सुशील कुमार बौद्ध व डीवाईएफआई के मेवाराम कालवा के नेतृत्व में सभी श्रमिक किसान रेस्ट हाऊस पर एकत्रित हुए और यहां से एक रैली के रूप में नारेबाजी करते हुए कस्बे के मुख्य मार्गों से होते हुए पंचायत समिति कार्यालय पहुंचे। यहां श्रमिकों ने अपनी मांगों को लेकर प्रशासन के विरुद्ध जमकर नारेबाजी की। यहां आयोजित सभा को संबोधित करते हुए वक्ताओं ने कहा कि प्रशासन के ढुलमुल रवैये के कारण खेतिहर मजदूरों की समस्याओं का समाधान नहीं हो पा रहा है।